የኤርትራ መንግስት ለዶክተር ብርሃኑ ነጋ ግማሽ ሚሊየን የአሜሪካ ዶላር ሰጠ
 – በቅርቡ የአሸባሪ ቡድኑ ግንቦት ሰባት መሪ ዶክተር ብርሃኑ ነጋ በአንደበታቸው የግማሽ ሚሊዮን የአሜሪካን ዶላር ድጋፍ ከኤርትራ  መንግስት  ማግኘታቸውን ገልፀዋል።የአሸባሪ  ቡድኑ ግንቦት ሰባት መሪ  ዶክተር ብርሃኑ ነጋ  በሁለት አጋጣሚዎች ያሰሙት  ንግግር  የበርካታ ኢትዮጵያውያንን  ትኩረት  የሳበ ሲሆን ፥ የኝህን ሰው ንግግሮች ያደመጡ የማህበራዊ ድረ ገጽ ተከታታዮችም በንግግራቸው ተወያይተውበታል ።ከኤርትራ ጉብኝታቸው ማግስት ከአንዳንድ ወዳጆቻቸው ጋር ባደረጉት ቴሌ ኮንፍረንስ እንደተናገሩትም ፥ ከኤርትራ መንግስት ባለስልጣናት  ጋር ስላደረጉት ውይይት  በመተረክ ፥  በአንደበታቸው ለሽብር ቡድናቸው ገንዘብ በየወሩ ከአስመራው መንግስት  እንደሚቃርሙ እና ፤ በአሁኑ ጉዟቸውም 500 ሺህ  የአሜሪካን  ዶላር  እንደተሰጣቸው ይገልፃሉ።ዶክተር ብርሃኑ ከተሰጣቸው ገንዘብ ውስጥ ፥ ከዱባይ  ለሚደራጀው የትጥቅ ትግሎች ቡድን 200  ሺህ ዶላር ፣ የፕሮፖጋንዳ  ስራውን  ለሚያከናውንለት  ኢሳት  የቴሌቪዥን  ጣቢያ 200 ሺህ ዶላር እንዲሁም  ቀሪው 100 ሺህ ዶላር ደግሞ ሃገር ውስጥ ለዲፕሎማሲያዊ ስራ ማስኬጃ እንፈደሚውል ተናግረዋል።የዶክተር  ብርሃኑ ነጋ  ማብራሪያ  እንደሚያነሳው ፥ ቡድኑ ከኤርትራ  የማስታወቂያ  ሰዎች ጋር በዚያው ኢትዮጵያን  ዒላማ ያደረገ የሬዲዮ  ጣቢያ ለማቋቋምም  ከስምምነት  ተደርሷል ።ዶክተር ብርሃኑ ከኤርትራ በተጨማሪ በዩናይትድ  ስቴትስ ኮንግረስ ውስጥ ፀረ  ኢትዮጵያ አቋም አላቸው ብለው የሚገምቷቸውን አባላት  በመቅረብ  በኢትዮጵያ መንግስት ላይ  ተፅእኖ ለማሳደር  እንደሚሰሩ ጠቁመው ነበር  ።ይህንንም ስራቸውን ባለፈው ሳምንት ኢትዮጵያ በድህረ አቶ መለስ ዜናዊ ያላትን ገፅታ ሊገምገም በተቀመጠው የኮንግረሱ  የውጭ  ጉዳይ ንዑስ ኮሚቴ ፊት የጀመሩ ሲሆን ፥ ኮሚቴውን ዩናይትድ  ስቴትስ ለኢትዮጵያ  የምትሰጠውን  የገንዘብ ድጋፍ  እንድታቆም ነበር  የጠየቁት ።ዶክተር ብርሃኑ በኮንግረሱ ውስጥ  ቢጤያቸውን ባያጡም የንዑስ ኮሚቴው  አባል  ካረብን  ባስ ይህንን   የዶክተር  ብርሃኑ ሃሳብን ሞግተዋል ።ለአፍሪካ  ህብረት 50ኛ  ዓመት  የምስረታ  በዓል አዲስ አበባ  ተገኝቼ የሚያስደምሙ ለውጦችን አይቼ ተመለስኩኝ የሚሉት የኮንግረሱ አባል ፥ ይህችን እየተለወጠች ያለች አገር ከዩናይትድ ስቴትስ መንግስት የምታገኘውን  የሰብዓዊ  እርዳታዎችን  በማስከልከል በዚያው የሚከናወኑ ፀረ ኤች አይ ኤድስ ትግልንና  ሌሎች የልማት  ስራዎችን ማስቆሙ  ያዝኩት ከሚሉት  አቋም ጋር  አይጣረስም ወይ ብለው ዶክተር ብርሃኑን  ጠይቀዋቸዋል ።ዶክተር  ብርሃኑ  በንግግራቸው ላይ በተደጋጋሚ  ዩናይትድ  ስቴትስ በአካባቢው ጥቅሟን የበለጠ የሚያስጠብቅላት መንግስት እንዲመጣ  አሁን  ባለው መንግስት  ላይ  የፋይናንስ ድጋፍን ማቋረጥ  ዋነኛ መፍትሄ ነው ሲሉ  በተደጋጋሚ ተደምጠዋል ።ለምስክርነት  በኮንግረሱ ንዑስ ኮሚቴ  ፊት የቀረቡትና ኢትዮጵያን ጠንቅቀው የሚያውቁት  የአፍሪካና መካከለኛው ምስራቅ ጉዳዮች ተመራማሪው ዶክተር ፒተር ፋም ፥ በመጀመሪያ  ከደርግ ውድቀት በኋላ  አገሪቱ ሚሊዮናትን ከድህነት ማውጣቷን ፣ ከአቶ መለስ ዜናዊ  እረፍት በኋላ  ሰላማዊ  የስልጣን ሽግግር ማድረጓንና ሙስናን ለመዋጋት ከፍተኛ  የመንግስት ባለስልጣናትን ሳይቀር ተጠያቂ አድርጋ  እርምጃ  መውሰዷ ሊያስወድሳት ይገባል  አሉ ።ይህንን መሰረት አድርገውም ዩናይትድ ስቴትስ ኢትዮጵያን በተመለከተ የምትከተለውን ፖሊሲ ሊገዙ ይገባቸዋል ያሏቸውን  ነጥቦች ዶክተር ፒተር ፋም አቀረቡ ።በንግግራቸውም በመጀመሪያ ኢትዮጵያ ጥንታዊ ሃገር መሆኗን አሁን ላለችበት ፖለቲካዊ ገጽታ መሰረት መጣል የቻለ ታሪክና ሃገራዊ ስሜትን የተላበሰ የኩሩ ህዝብ ባለቤት መሆኗን ጠቅሰዋል።በመቀጠልም ሃገራቸው ዩናይትድ ስቴትስ በኢትዮጵያ በማህበራዊ ፣ ኢኮኖሚያዊ እና ፖለቲካዊ ልማት ረገድ ማድረግ ያለባትንና የሌለባትን በሚመለከት ተጨባጭ አቋም መያዟን ከግምት ውስጥ ያስገባ መሆን እንዳለበት አንስተዋል።ዶክተር ብርሃኑ  ነጋ በኤርትራ  ቆይታቸው ለተሰጣቸው ግማሽ  ሚሊዮን   የአሜሪካን ዶላር ምስጋና  ሲያቀርቡ ፥ ለጋሾቹ ይህን የሚያደርጉት  ለውለታ ሳይሆን ለራሳቸው ጥቅም እንደሆነ መናገራቸው  በበርካታ  የማህበራዊ  ድረ ገፅ  ተከታዮች ዘንድ አግራሞትን ፈጥሯል ።እንደ ፋና ብሮድካስቲንግ ዘገባ አስተያየት ሰጪዎቹ  ዶክተር ብርሃኑ  የኤርትራን መንግስትን  ስራ  እየሰሩ ለመሆናቸው የገንዘብ ሰጪዎቹ  ምላሽ  አሳይቷል ብለዋል ።